અમદાવાદઃ ઓઢવ, વટવા અને રામોલમાં કરંટ લાગવાના કારણે તેમજ દાઝી જવાથી ત્રણ વ્યક્તિનાં મોત થતાં પોલીસે અા અંગે અકસ્માતે મોતનાં ગુના દાખલ કરી અાગળની તપાસ હાથ ધરી છે. અા અંગેની વિગત એવી છે કે ઓઢવ વિસ્તારમાં ગરીબ અાવાસ યોજના નજીક અાવેલી જીવનજ્યોત સોસાયટી સામે પાણી ખેંચવાની ઈલેક્ટ્રિક મોટર ચાલુ કરવા જતાં કરંટ લાગવાથી પીયૂષ બળદેવભાઈ મહેરિયા નામના યુવાનનું મોત થયું હતું. જ્યારે જશોદાનગર વિસ્તારમાં પાણીની ટાંકી પાસે અાવેલા રબારીના મકાનમાં રહેતા અમર સુંદરલાલ ગુપ્તા નામના યુવાનનું પણ ઈલેક્ટ્રિક કરંટ લાગતા મોત થયું હતું. અા ઉપરાંત રામોલમાં જામફળવાડી પાસે અાવેલ મુક્તાનંદ પાર્કમાં રહેતી જશોદાબહેન બિપિનભાઈ પારગી નામની યુવતીનું પ્રાઈમસ પર રસોઈ બનાવતી વખતે દાઝી જવાના કારણે મોત થયું હતું.